SELETUSKIRI

1.ETTEPANEKU TAUST

•Ettepaneku põhjused ja eesmärgid

Lisatud määruse ettepaneku eesmärk on ajutiselt peatada määruse (EL) nr 952/2013 artikli 56 lõike 2 punktis c osutatud ühise tollitariifistiku tollimaksud sellistele kaupadele, mida kasutatakse lämmastikväetiste tootmiseks ja mis kuuluvad praegu kombineeritud nomenklatuuri (CN) alamrubriikidesse 2814 10 ja 3102 10.

Teatavate lämmastikväetiste toorainete Euroopa Liidu (EL) turg sõltub olulisel määral impordist kolmandatest riikidest. 2021. aastal importis EL lämmastikväetiste tootmiseks 2,9 miljonit tonni ammoniaaki ja 4,7 miljonit tonni karbamiidi. Nende toodete hinnad tõusid 2021. aastal märkimisväärselt ja need on veelgi tõusnud pärast Venemaa sissetungi Ukrainasse.

Selleks et leevendada ELi väetisetootjate kulusid ja seeläbi vähendada ELi põllumajandustootjate kulusid ning aidata kaasa ELis toodetud toiduainete kohasele tarnimisele, on asjakohane võtta käesoleva ettepaneku kohaseid ajutisi kaubandust liberaliseerivaid meetmeid. Tarnete stabiilsuse suurendamiseks on samuti asjakohane laiendada praegu Venemaale koondunud kauba mittesooduspäritolu geograafilist ulatust ka teistele riikidele. Eelkõige ajal, mil lämmastikväetist rahvusvahelistel turgudel napib, pärsivad tollimaksud selliste vahesisendite nagu ammoniaak ja karbamiid ELi importimisel ELi turu varustamist võrreldes maailma teiste turgudega, kus selliseid imporditariife ei ole. Võttes arvesse, et selle kategooria kaubad on peamiselt toorained, takistab see tariifide erinevus ELi impordi mitmekesistamist.

Lisaks märgib komisjon oma 23. märtsi 2022. aasta teatises Euroopa Parlamendile ja nõukogule „Toiduga kindlustatuse tagamine ja toidusüsteemide toimekindlamaks muutmine“, et juba enne Venemaa sissetungi Ukrainasse toimus toormeturgudel märkimisväärne hinnatõus, mida oli põllumajandusturgudel tunda energia- ja väetisekulude suurenemise ning sellest tuleneva põllumajandustoodete hinnatõusu kaudu. Sissetung Ukrainasse ja üleilmne toorainehindade tõus on veelgi suurendanud hindu põllumajandustoodete turgudel ning toovad esile osaliselt väetiste impordist sõltuva liidu toidusüsteemi haavatavuse. Teatises rõhutatakse, et lühemas perspektiivis peab mineraalväetiste maksumus ja kättesaadavus olema prioriteet, kuni minnakse üle kestlike väetiseliikide või väetamismeetodite kasutamisele. Selle aja jooksul peab ELi väetisetööstusel olema juurdepääs vajalikule impordile, sealhulgas sisenditele, mis on vajalikud väetiste tootmiseks ELis koha peal.

Põllumajandustootjate kasutatavast kolmest peamisest väetiseliigist on lämmastikväetis see, mille suhtes kohaldatakse ühiseid tollitariifistiku tollimakse, mida kohaldatakse vahesisendite suhtes, mis on tootmise jaoks võtmetähtsusega. Samas kaaliumkarbonaadi ja fosfori peamiste sisendite suhtes kohaldatakse juba praegu ühise tollitariifi nullmäära. Lämmastikväetised on ELis kõige laialdasemalt kasutatavad väetiseliigid ja ühtlasi need, mille hinnad on alates 2021. aastast kõige rohkem tõusnud. Seepärast keskendutakse kavandatud meetmetes lämmastikväetiste toorainetele.

•Kooskõla poliitikavaldkonnas praegu kehtivate õigusnormidega

Praegu on nende kaupade peamised ELi turule tarnijad kolmandad riigid, kellel on vabakaubanduslepingute alusel liidu turule tollimaksuvaba soodustingimustel juurdepääs. Sellegipoolest impordib EL suures koguses lämmastikväetiste tooraineid, mis on pärit ühise tollitariifistiku kohaldamisalasse kuuluvatest riikidest ning mille tariifimäärad on praegu vahemikus 5,5–6,5 %. Tarnete stabiilsuse suurendamiseks on asjakohane ajutiselt laiendada tarnijariikide geograafilist ulatust muudele riikidele kui neile, kes saavad kasu vabakaubanduslepingust, kuna tarned on praegu koondunud suhteliselt väikesele arvule soodustingimustel tarnijatele. Erinevalt sooduskaubanduslepingutest on käesoleva ettepaneku alusel kavandatud meetmed tariifide peatamiseks siiski ajutised.

•Kooskõla muude liidu tegevuspõhimõtetega

Käesolevas ettepanekus sisalduvate kaubanduse liberaliseerimismeetmete eesmärk on tagada, et liidu ühise tollitariifistiku ajutine peatamine toimuks kooskõlas ELi lepingu artiklis 21 sätestatud liidu välistegevuse põhimõtete ja eesmärkidega, ning et liidu välistegevuse eri valdkonnad, samuti liidu välistegevus ja muud liidu poliitikavaldkonnad oleksid omavahel kooskõlas. Seepärast on asjakohane jätta Venemaalt ja Valgevenest pärit tooted tollitariifide vähendamise kohaldamisalast välja kooskõlas piiravate meetmetega, mille liit on võtnud nende riikide suhtes pärast Venemaa kallaletungi Ukrainale.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Kavandatava määruse õiguslik alus on Euroopa Liidu toimimise lepingu artikkel 31.

•Subsidiaarsus (ainupädevusse mittekuuluva valdkonna puhul)

Subsidiaarsuse põhimõtet ei kohaldata, sest ettepanek tehakse ELi ainupädevusse kuuluvas valdkonnas.

•Proportsionaalsus

Ettepanek on kooskõlas proportsionaalsuse põhimõttega, kuna selles tasakaalustatakse ettevõtjate (lämmastikväetiste tootjate ja tarbijate) ärihuve. Ettepanekuga nähakse ette ühise tollitariifistiku tollimaksude peatamine ainult selliste väetise toorainete tariifiridade puhul, mille puhul EL sõltub kõige rohkem impordist ja kus hinnatõus on olnud kõige äärmuslikum. Lisaks kohaldatakse peatamist ainult ajutiselt. Peatamine ei piira kellegi põhiõigusi, vastupidi, sellega kaotatakse ajutiselt tollimaksu tasumise kohustus.